**Rijeka, 19. veljače, 2020.**

**OBJAVA ZA MEDIJE**

**SKULPTURU BROJAČ EUROPSKE PRIJESTOLNICE KULTURE**

**DODATNO OSLIKAVA JEDAN OD NAJPOZNATIJIH HRVATSKIH STREET ART UMJETNIKA**

**– SLAVEN KOSANOVIĆ LUNAR**

Nakon što je ispunio svoju primarnu funkciju i **odbrojao dane, sate i minute** do početka godine u kojoj Rijeka nosi titulu Europske prijestolnice kulture, **skulptura brojača koja se nalazi na Jadranskom trgu dobiva novo ruho.**

Jedan od najpoznatijih hrvatskih grafitera i street art umjetnika **Slaven Kosanović – Lunar** oslikat će brojač i svojom mu urbanom likovnom intervencijom udahnuti novi život.

**Umjetnik će slogan projekta Europske prijestolnice kulture** - **Luka različitosti** – **reinterpretirati na svoj originalan autorski način.**

* *EPK brojač ću oslikati motivima koji su prepoznatljivi za moj rad, prije svega to su likovi pasa i mačaka. U mojoj ideji oni personificiraju ljude. Svaki od mojih likova ima neki svoj karakter, ali u zajednici oni čine cjelinu, isto kao i ljudi, dva čovjeka mogu napraviti više nego pojedinac sam, i to vidim kao povezanost sa sloganom Luka različitosti pod kojim se i odvija projekt Rijeke 2020 – Europske prijestolnice kulture* - ističe **Lunar**.

Naziv rada je **Haveno de diverseco** što na **esperantu znači luka različitosti**.

* *Ljudi kao pojedinci jednako kao i narodi obogaćuju se razmjenom ideja s drugima, prenoseći drugima svoju kulturu i primajući njihovu. Zato mi se esperanto koji je nastao kao ideja pojednostavljene komunikacije sviđa i od tuda i naziv na moj rad. Puno sam putovao po inozemstvu i to mi je pomoglo da se razvijam kao umjetnik i kao čovjek, iz svojih sam putovanja crpio razne ideje, ali i prenosio drugima svoje* - kaže Lunar i dodaje kako je **poruka ovog njegovog rada važnost zajedništva i sinergija različitosti**.

**Rad će biti gotov u petak**, a skulptura brojača u novom ruhu ostaje **podsjetnik na sve što se tijekom 2020. godine događa u Rijeci – Europskoj prijestolnici kulture.**

**Slaven Kosanović Lunar**, hrvatski je umjetnik grafita i grafički dizajner koji je proizašao iz rane hrvatske graffiti scene. Radovi mu krase gradove kao što su Amsterdam, Atena, Auckland, Berlin, Hanoi, Havana, Lisabon, London, Melbourne, New York, Oslo, Pariz, Saigon, Seoul, Sydney i Tokio.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42